1Wachalal, mi mayij chi quiwaj iwib chiwach pacha iwatz i cha' iwib. 2Mi sach pi c'ux, ni'pa i que upon iwu' ru' ja, 'utz qui c'ulaxic chi 'ana. 'O i qui 'anom queje ile, y xe'elok chi are i ángel xqui c'ulaj cu', tupu n-xquetamaj taj. 3Mi sach pi c'ux ni'pa i je tz'apilic; xak chi na yix pacha ix tz'apil cu'. Cha c'un chi c'ux ni'pa i quiqui tij i c'ax, mokxa qui tij ni c'ax yix pacha ique. 4Jun achi, 'utz we 'o rixokil, xui-ri, n-'us taj we ca 'e chic ru' jun chic ixok. Xak i rixokil, xak n-'us taj we ca 'e chic ru' jun chic achi. I Dios cu 'an 'atbal tzij piquiwi ique chi quiqui kajsaj qui 'ij chiquiwach. 5Mix c'achir chu rayixic ubitak iwe; chix quicot che ni'pa 'o iwu', man i Dios are ire quix u chajij. Ire u bim: "N-cat in canaj ta canok; n-cat wo'taj taj", xu bij. 6Rumal-i, co ka c'ux chaka bij i tzij-i chi tz'ibtalic: Are i Kajwal, are i quin towic; n-quin xij ta wib wach cu 'an jun winak chwe. (Queje ile tz'ibtal chupam u wuj i Dios.) 7Che i c'unsaj chi c'ux i je aj c'amol u tzam chiwe chi xqui bij u tzij i Dios chiwe. Chi ch'obo wach i qui c'aslemal ique, chi lic xqui cubsaj qui c'ux che i Kajwal; queje chi 'ana yix ile. 8I Jesucrísto n-ca jaltaj taj. Pacha o'onom li ujer, xak are o'onom wo'or, y xak queje ile que'e 'ij sak. 9Rumal-i, mix terej chirij wach tak i t'oronel tzij ca petic, mix terej chirij i tzij junwi. Are i ca jicbaw i kanima are i utzil chomal re i Dios, n-are ti wach tak i ti' chi ca sujux chuwach i Dios, xak wach tak i caka tijo. Ile n-ta co'on-re chake, xak n-ta co'on-re chique i qui yom qui c'ux chu sujuxic tak ile. 10Yoj, 'o i ka altar pa sujtal wi i ka q'uexel chuwach i Dios. Xui-ri, i ka q'uexel yoj, are ile chi n-ca tijaw tu ch'acul cumal i aj cojol q'uexelaj waral pa rachoch i Dios. 11Chi chuwach i jyub ta'aj, i 'atz laj aj cojol q'uexelaj, are cu sujuj u quiq'uel chicop chuwach i Dios, cu c'am bi pa q'uijibal chi 'atz u 'ij pa rachoch i Dios. Chila, cu sujuj wi chuwach i Dios, tojbal re qui mac i winak; xui-ri, i u ch'acul i chicop chi xcamsaxic, ca porox chirij i tapia re i tinimit. 12Xak queje xo'on i Jesucrísto. Ire xcamsax chirij i tapia re i tinimit. Are ire xo'on ka q'uexel, y are u quiq'uel ire are tojbal re i ka mac, chombal-ke xu 'ano. 13Choj oj 'uri ru' i Jesus chirij i tinimit. Chaka ya ka wach ru'; chaka ch'ija i yo'yabal-ke rumal re ire. 14Man waral chuwach i jyub ta'aj, n-ta jun ka tinimit chi n-ca sach tu wach. Are i caka tzucuj, are i ka tinimit chi ca c'un na. 15Rumal-i, chaka cojo u 'ij i Dios rumal i Jesucrísto. Are ile cu q'uexelaj i chicop chi xe sujux chuwach ujer; maka mayij 'uri u bixquil wach u 'anom chake. ¡Chaka cojo u 'ij ru' ka chi'! 16Ma sach chi c'ux, chi 'ana i 'utz, xak chi to iwib chiwach ru' ubitak iwe. Queje ile, 'utz cril i Dios, xak are ile u q'uexel i ka sipon chuwach. 17Chi 'ana cas chique i je uc'awnak u tzam chiwe; chi ya iwib piqui'ab. Man ique quiqui chajij i c'aslemal yix chuwach i Dios. Lic quiqui ya quib chu 'anic i qui patan, man queta'am chi quiqui jach ni tzij chuwach i Dios. We que i cojo, que quicot 'uri che i qui patan. We n-qui coj ti qui tzij, que bisonic; ile n-'us ta que'el 'uri chiwe yix. 18Chi tz'onoj che i Dios pakawi. Keta'am chi 'utz i ka c'ux man cakaj caka 'an i 'utz suc'ulic, ronojel ni'pa i caka 'ano. 19Lic quin tz'onoj chiwe chi qui tz'onoj che i Dios pinwi, man we' quin upon tan chic iwu'. 20I Dios chi ca yaw i uxlambal ka c'ux xu c'unsaj sak chuwach i Kajwal Jesucrísto chi are i 'atz laj Chajinel pakawi. Are xcam ire-le, xu ya u cho'ab i ka trat ru' i Dios, i trat chi n-tu q'uisic. 21Quin tz'onoj che i Dios chi co'on chiwe ix sic'aj chu 'onquil i 'utz, man qui 'anbej re pacha craj ire. Wach i 'utz craj ire chake, chu 'ana pa ka c'ux rumal i Jesucrísto, chi aj 'anol u chac i Dios pa ka c'ux. ¡Chocsax u 'ij ronojel 'ij sak! Amen (Queje ile cakaj). 22Ix watz in cha', chi cuyu in mac, chi ch'ija wach in bim chiwe, xa jubi' i pixbanic xin 'an chiwe, n-nim ti in tz'ib xin 'ano. 23Cwaj quiwetamaj chi i kachalal a-Timotéo ya xel li pa cárcel. We ca c'un we' wu' yin, coj 'e junam chi solixic yix. 24Chi ya rutzil qui wach conojel i que uc'aw u tzam chiwe chila. Xak chi ya rutzil qui wach conojel i je katz ka cha' rumal u cubibal qui c'ux che i Crísto. Ni'pa i iwatz i cha' aj Itália quiqui tak bi rutzil i wach. 25Quin tz'onoj che i Dios chi cu ya ni 'utz piwi iwonojel. Amen (Queje ile cwaj).
HEBREOS 13